ข้อมูลสรุป (Executive summary)

บริษัท โฟคัส เอ็นจิเนียริ่ง แอนด์ คอนสตรัคชั่น จำกัด (มหาชน) (“บริษัท” หรือ “โฟคัส”)
เริ่มจดทะเบียนก่อตั้งเป็นบริษัทจำกัด เมื่อวันที่ 30 มีนาคม 2532 ภายใต้ชื่อ บริษัท พสุพุธ จำกัด
เพื่อประกอบธุรกิจเกี่ยวกับการรับเหมาก่อสร้าง
ตลอดระยะเวลาที่ผ่านมาบริษัทได้พัฒนารูปแบบการดำเนินงานเพื่อตอบสนองความต้องการของลูกค้าและพัฒนาสู่การเป็นบริษัทรับเหมาก่อสร้างที่ให้บริการอย่างครบวงจรแก่ลูกค้าหลากหลายธุรกิจ
บริษัทฯ ได้แปรสภาพเป็นบริษัทมหาชนเมื่อวันที่ 4 พฤศจิกายน 2545
และได้รับอนุญาตให้เป็นบริษัทจดทะเบียนในตลาดหลักทรัพย์ใหม่ (MAI) ทุนจดทะเบียน 125
ล้านบาท และทำการซื้อขายหลักทรัพย์เป็นครั้งแรกเมื่อวันที่ 5 ตุลาคม 2547 ภายใต้ชื่อหลักทรัพย์ว่า
“โฟคัส”

บริษัทฯ จัดอยู่ในกลุ่มของผู้รับเหมาก่อสร้างขนาดกลาง
ให้บริการด้านรับเหมาก่อสร้างและวิศวกรรมก่อสร้างทั่วไป อาทิ การออกแบบ
การรับเหมาก่อสร้างโครงสร้างและสถาปัตย์ งานระบบวิศวกรรมก่อสร้าง
และงานระบบวิศวกรรมสิ่งแวดล้อม เช่น งานก่อสร้างอาคารสำนักงาน โรงแรม รีสอร์ท
โรงพยาบาล อาคารเพื่อการพักอาศัย โรงเรียน หอพักนักศึกษา โรงงานอุตสาหกรรม งานถนน
งานสะพาน งานวางท่อและงานระบบบำบัดน้ำเสีย งานรางรถไฟ และงานสาธารณูปโภคอื่น ๆ

บริษัทฯมีความมุ่งมั่นในการให้บริการเพื่อตอบสนองความต้องการของลูกค้า
โดยสามารถให้บริการอย่างครบวงจรแบบเบ็ดเสร็จ และสามารถรับงานได้ทั้งภาครัฐและภาคเอกชน
ในลักษณะเป็นผู้รับเหมาโดยตรง (Main Contractor) ผู้รับเหมาช่วง (Sub Contractor)
กิจการร่วมค้า (Joint Venture) หรือการร่วมทุนแบบกลุ่มร่วมค้า (Consortium)

สำหรับเศรษฐกิจไทยในปี 2549 สามารถขยายตัวอยู่ในเกณฑ์ที่น่าพอใจ
ท่ามกลางปัจจัยลบหลายประการ เช่น ราคาน้ำมันโลกที่สูงขึ้นต่อเนื่องในช่วง 3 ไตรมาสแรกของปี
ความไม่แน่นอนของสถานการณ์ทางการเมือง ปัญหาความไม่สงบในภาคใต้ ภาวะน้ำท่วม
รวมถึงความผันผวนในตลาดการเงินโลก โดยกำลังขับเคลื่อนหลักของเศรษฐกิจคือ ภาคการส่งออก
ขณะที่อุปสงค์ภายในประเทศชะลอตัวต่อเนื่อง โดยเฉพาะการลงทุนของภาคเอกชน

ภาคการรับเหมาก่อสร้าง ช่วงไตรมาสสุดท้ายของปีค่อนข้างเป็นบวก
เนื่องจากนโยบายการลงทุนโครงการขนาดใหญ่ของภาครัฐบาล จะทำให้มีปริมาณงานเพิ่มขึ้น
แต่การพึ่งพาเฉพาะโครงการดังกล่าวเพียงอย่างเดียว
อาจไม่เป็นผลดีเท่าที่ควรเนื่องจากการแข่งขันในการประมูลที่สูง
อาจทำให้ได้อัตรากำไรขั้นต้นที่ไม่มากนัก การลงทุนภาคเอกชนมีแนวโน้มชะลอตัวอย่างต่อเนื่อง
ประกอบกับอุปสงค์ทั้งในประเทศและต่างประเทศชะลอตัว
ส่วนการลงทุนในโครงการที่วางแผนไว้แล้วยังดำเนินตามแผนในหลายอุตสาหกรรม เช่น ปิโตรเคมี
และปิโตรเลียม รวมทั้งโรงพยาบาลในระดับบนและธุรกิจโรงแรม คาดว่าการลงทุนในปี 2550
มีแนวโน้มดีขึ้น ส่วนหนึ่งเป็นผลจากความเชื่อมั่นที่ดีขึ้น
งานภาคเอกชนมีการลงทุนเพิ่มขึ้นทั้งคอนโดมิเนียม อาคารเพื่อการพาณิชย์ โรงแรม
และโรงงานอุตสาหกรรม

ในปี 2549 บริษัทฯได้เข้าร่วมประกวดราคาหลายโครงการด้วยกัน และได้รับงานใหม่เพิ่มเติม
อาทิเช่น งานก่อสร้างสะพานคอนกรีตเสริมเหล็ก ในโครงการปรับปรุงทางแยกต่างระดับรังสิต
มูลค่างาน (รวมภาษีมูลค่าเพิ่ม) 695.86 ล้านบาท, งานก่อสร้างสะพานคอนกรีตเสริมเหล็ก
ในโครงการก่อสร้างทางหลวงพิเศษหมายเลข 9 วงแหวน

รอบนอกด้านตะวันออก สาย อ.บางพลี – อ.ธัญบุรี ตอน 3 มูลค่างาน 228.14 ล้านบาท,
งานก่อสร้างอาคารและภูมิ

สถาปัตย์ มูลค่างาน 49.95 ล้านบาท และงานก่อสร้างสนามแข่งขันเทนนิส (Center Court)
มูลค่างาน 49.49 ล้านบาท โครงการศูนย์พัฒนากีฬาเทนนิสแห่งชาติเมืองทองธานี อ.ปากเกร็ด
จ.นนทบุรี และโครงการพัฒนาพื้นที่ท่าเทียบเรือ C0 แหลมฉบัง มูลค่างาน 248.25 ล้านบาท
เป็นต้น

รายได้รวมของบริษัทในปี 2549 เท่ากับ 825.02 ล้านบาท และมีกำไรสุทธิจำนวน 7.16 ล้านบาท

( ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์ )